Krónika (Kolozsvár), 2012. márc. 2.

Egyre kevesebb pénzt oszt ki nyílt pályázaton az RMDSZ

Ugyanakkora összeget, 3,5 millió lejt pályáztat meg nyilvánosan ebben az évben az RMDSZ és az általa létrehozott Communitas Alapítvány a román költségvetés kisebbségi keretéből, mint tavaly, holott az idei költségvetés nőtt a 2011-eshez képest. A 2012-es román költségvetés 79,2 millió lejt különít el az országban élő, parlamenti képviselettel is rendelkező 19 nemzeti kisebbség támogatására. A kormány január 27-én közzétett határozata értelmében a legnagyobb összeget, 17,18 millió lejt a romániai magyar közösség képviselője, az RMDSZ kapja. Kovács Péter főtitkár szerint a szövetség döntése, hogy mennyit pályáztat meg nyilvánosan a „saját költségvetéséből”.

[Communitas Alapítvány honlapján](http://www.communitas.ro) közzétett 2012-es költségvetési terv szerint a támogatásból 3,5 millió lejt osztanak ki nyilvános pályázat útján, vagyis ugyanannyit, mint tavaly, amikor csak 15,98 millió lejt kapott támogatásként a politikai alakulat. Ez a tendencia érvényesült egyébként az elmúlt években is: 2010-ben a magyar kisebbségnek kiosztott 15,18 millió lej 31 százalékára, 4,75 millióra pályázhattak az erdélyi magyar civil, egyházi, ifjúsági szervezetek, kiadók és szerkesztőségek.

Eközben 2009-ben a 15,18 millió lej 34 százaléka, 5,19 millió, 2008-ban pedig a 14,25 millió lej 32,70 százaléka, 4,66 millió lej került átlátható módon kiosztásra. Kovács Péter, az RMDSZ főtitkára erre vonatkozó kérdésünkre elmondta: önmagában nem igaz, hogy évről évre csökkent a nyílt pályázati rendszeren keresztül elköltött összegek aránya, sőt – noha beszélgetésünk idején nem rendelkezett a vonatkozó adatokkal – szerinte nőttek ezek a források.

Amikor felhívtuk a főtitkár figyelmét, hogy idén a tavalyi költségvetési támogatásnál nagyobb összeghez képest is ugyanannyit pályáztatnak meg nyílt rendszerben, Kovács Pétertől azt a választ kaptuk: az RMDSZ döntése volt, hogy 2012-ben nem nulla lejt, hanem szintén 3,5 millió lejt pályáztat meg nyilvánosan.

„Ez a pályázati támogatás az RMDSZ önálló döntése, semmiféle törvény, előírás vagy kötelezettség nem írja elő, hogy egy lejt is pályázati úton juttasson el civil, egyházi vagy ifjúsági szervezeteknek, a médiának. Amennyiben van rá lehetőség, hogy támogassuk ezeket az intézményeket, akkor támogatjuk, amikor van lehetőség növelni a keretet, akkor megtesszük. Idén ugyanakkora összeget tudunk erre elkülöníteni, mint tavaly. Ez az RMDSZ saját döntése a saját költségvetésével kapcsolatosan” – nyilatkozta a Krónikának a szövetség főtitkára.

Közbevetésünkre, miszerint a bukaresti kormány által elkülönített költségvetési támogatás az illető kisebbségeket – esetünkben a romániai magyar közösséget – illeti, a politikus leszögezte: ez nem így van.

„Ez nem az erdélyi magyarságnak, hanem a parlamenti képviselettel rendelkező szervezeteknek juttatott pénz, és ezt a törvényből idéztem. Nem a kisebbségé, nem a közösségé ez a pénz, hanem azé a szervezeté, amelyik a parlamentben képviseli ezt a közösséget” – jelentette ki Kovács Péter. A főtitkár hozzátette, a jogszabály egészen pontosan meghatározza, hogy az erre jogosult szervezetek milyen jellegű tevékenységre költhetik a támogatást, például kulturális, oktatási vagy médiatevékenységekre.

A politikus elmondta azt is, hogy politikai jellegű tevékenységre, választási kampánytevékenységre nem lehet felhasználni ezt a támogatást, ennek megfelelően például az RMDSZ az Európai Néppárt (EPP) tagsági díját sem fizetheti ki ebből a keretből.

„Még egyszer hangsúlyozom: az RMDSZ döntése, hogy kiír-e nyilvános pályázatot, ez ugyanis nem kötelező. Ha a szövetség úgy döntene, hogy ezt a támogatást az utolsó lejig a Krónika napilapnak adja pályázat nélkül, akkor az is teljesen törvényes lenne” – fogalmazott az RMDSZ főtitkára.

|  |
| --- |
|  |

Különben a január végén kibocsátott kormányhatározat is úgy fogalmaz, hogy a költségvetési támogatást a nemzeti kisebbségek szervezetei kapják, nyilvánvaló azonban, hogy erre a finanszírozásra azért jogosultak, mert az illető etnikai közösséget képviselik.

A kormányrendelet értelmében a nemzeti kisebbségek szervezetei a székházak fenntartására, személyzeti kiadásokra, sajtótermékek és egyéb kiadványok, könyvek és tankönyvek beszerzésére, kulturális és tudományos rendezvényekre, tagsági gyűlésekre, valamint hazai és külföldi rendezvényekre, a szervezet működéséhez szükséges ingó és ingatlanbefektetésekre, valamint európai alapokból finanszírozott programok társfinanszírozására fordíthatják a költségvetési pénzeket.

Három éve egyébként immár hivatalosan is az RMDSZ kasszájába folynak be ezek a támogatások, amelyek kezelője 2009 márciusától nem az addig ezt a szerepet betöltő Communitas, hanem maga a szövetség. [Az RMDSZ ugyanis lemondott a parlamenti pártokat megillető költségvetési keretről](http://kronika.ro/index.php?action=open&res=35973), amely jelentősen kevesebb volt, mint a kisebbségeknek juttatott összeg. Az alakulat ellenzéke évek óta kifogásolja, hogy a szövetség a költségvetési támogatások egyedüli haszonélvezője.

Az RMDSZ és a Communitas napokban meghirdetett pályázatai művelődési, sport-, oktatási és az ifjúság közéleti tevékenységéhez nyújtanak támogatást, de alkotói ösztöndíjra, oktatók, kutatók utazási költségeinek részleges megtérítésére is pályázni lehet.

A Communitas három pályázata célozza meg a szórványközösségek támogatását: az egyik a szórványgondozó lelkészek utazási költségeinek résztámogatására, a másik a szórványban folyó oktatási tevékenységek támogatására, a harmadik pedig a szórványközösségek rendezvényeinek, magyar házainak támogatására vonatkozik.

A pályázatokat az alapítvány szaktestületei bírálják el, a támogatásokat az RMDSZ vezetőiből álló kuratórium ítéli oda.

[Rostás Szabolcs](http://www.kronika.ro/search.php?author=28)